આ પુસ્તક માત્ર નાટ્યકાર કાન્તિ મડિયાની વાત નથી કરતું, પણ મડિયા માણસ તરીકે કેવા ખેલદિલ અને ઉત્તમ હતા, એનોય પરિચય કરાવે છે. મડિયાએ નાટકની શરૂઆત કરી ત્યારે ખાલસા કોલેજ માટે ‘ગળેપડુ ગોકળદાસ’ નાટક માટે એમને એક્ટિંગનું સેકન્ડ પ્રાઈઝ મળેલું, જ્યારે ‘જન્મભૂમિ’વાળા અમૃતલાલ શેઠની દીકરી ભારતી શેઠને ફર્સ્ટ પ્રાઈઝ મળેલું. પછીના વર્ષે મડિયાને ખબર પડી કે હરીફ ભારતી શેઠ નાટકની શોધમાં છે. એ રમેશ જમીનદારને લઈને કોફીહાઉસ આવ્યા, એમની કટ્ટર હરીફ ભારતી શેઠ માટે પ્રબોધ જોશી પાસે ‘માફ કરજો, આ નાટક મારાથી નહીં થાય’ નાટક લખાવ્યું. નાટક તો લખાવ્યું, પણ એ બહેન પાસે રિહર્સલની જગ્યા નહીં, તો એની પણ સગવડ ભવન ખાતે કરાવી આપી. આમ, ગુજરાતી નાટ્યજગતમાં ખેલદિલી અને સહયોગનો આરંભ કાન્તિ મડીયાથી થયો.